2010-2011-es év eseményei

2010 októbere: Rudolf Ott, partnerközségünk, Mehrstetten polgármestere, táviratban üdvözölte Herceghalom újonnan megválasztott vezetőit és kifejezte szándékát, a testvérkapcsolat folytatására.

2011 márciusában, Erdősi László németországi privát látogatását kihasználva, útba ejtette Mehrstetten községet és találkozott annak vezetőivel. Értékelték az addigi kapcsolatot és mindkét fél kinyilvánította annak folytatását.

Rudolf Ott Mehrstetten polgármestere, tájékoztatta a résztvevőket, hogy 2011. október 6-9 között kézműves, hobby és művész kiállítás és vásár lesz Mehrstettenben. Ennek jegyében melegszívű meghívót adott át Erdősi László polgármesternek, mely a Herceghalomi művészeknek, kézműveseknek szólt.

2011 májusában a Mehrstetteni Testvérkapcsolati Egyesület elnöke Klaus Stephani, rövid látogatást tett Herceghalomban, ahol Erdősi László polgármesterrel pontosították a Herceghalomi művészek, Mehrstettenben való bemutatkozásának lehetőségét.

2011. október 15-17. partnerközségünk Mehrstetten sokoldalú művészeti kiállításnak adott helyet, amire a Herceghalomi művészek és kézművesek is meghívást kaptak.

A rendezvényre hivatalosan meghívott művészek a következők voltak: Csizmadia Zsuzsa festőművész, Hász András fotóművész, Péter László grafikus-festőművész.

Kiállítottak még: Szilaj Eszter ékszer és lakáskultúra, Lux Beáta filc és korabeli (pl.XVIII.századi) baba kreációi, Nagy Mariann fafaragásai és Mező Imre Zsolt grafikus-festőművész prezentációi.

A kiállítást Rudolf Ott polgármester nyitotta meg, többek között üdvözölte a magyar művészeket.

Ezután Csizmadia Zsuzsa alpolgármester asszony mondott beszédet, megköszönve a meghívást és a lehetőséget a kiállításra, majd méltatta a várakozáson felüli, melegszívű őszinte fogadtatást, amiben Mehrstetten lakói részesítették a Herceghalomi meghívottakat.

 Az út 2km-en keresztül vezetett: privát házakon, falumúzeumon, óvodán, iskolán, a Polgárok Házán, tűzoltóépületén keresztül, tehát a kiállításnak helyt adó épületeken át sétálhatott a látogató.

Summa summarum: a kiállítás kétségtelenül kitűnően sikerült. A több helyszínen való megrendezés ötletét talán Herceghalom is átvehetné. 

2011 október 27-28 a Mehrstetteni delegáció fogadása, akik Rudolf Ott polgármester, Klaus Stephani egyesületi elnök, Olaf Neils és Werner Wollwinder bizottsági tagokból álltak.

A Mehrstetteni Önkormányzat vezetőit most azzal a céllal hívtuk meg, hogy egy sikeres kinti bemutatkozást követően, mely szerénytelenség nélkül óriási közönségsikert aratott a mehrstetteni lakosság körében, megbeszéljük, miként lehetne a két település kapcsolatát megváltoztatni, mik a teendők a kapcsolat újbóli felélesztésére, élénkítésére.

Erdősi László polgármester úr beszédében hangsúlyozta: Herceghalomban is meg kell alakítani a Testvérkapcsolati Egyesületet, mely szervezet átveheti a kapcsolati munka irányítását, szervezését. Így lehet szert tenni egyfajta tömegbázisra. Ebben a község vezetése számít a civil szervezetekre, iskolára,a Német Nemzetiségi Önkormányzat Elnökére és képviselőire, de legfőképp a családokra, hiszen mint eddig is, a családi kapcsolatok képezték a két település közötti együttműködés alapját.

Azokra számítunk, akik önként jönnek, és önként ajánlják fel közreműködésüket a munka folytatásához, fejezte be beszédét Erdősi László polgármester.

Rudolf Ott Mehrstetten polgármestere, egy „élő kapcsolatot kíván, és a lényeg az, hogy a kapcsolat tovább működjön, és az tartalmas legyen”.

A legnagyobb segítség közös ügyünkben való előmozdulás tekintetében az új egyesület megalakítása. Az egyesületi munkában egész Herceghalomnak részt kellene venni… 

„Csináljátok, mert mi nagyon drukkolunk nektek!”

 Klaus Stephani  a családi kapcsolatokat  említette az elsők között, majd a kultúrát  és a sportot  jelölte meg a legfontosabb területnek.

A küldöttség meglátogatta az iskolát is.

 Varga Tóth Csaba igazgató beszélt a kapcsolat fontosságáról. A gyerekek életében meghatározó lehet a nyelvtanulásukat érintően egy másik országban szerzett tapasztalat, élmény. Kiemelte, hogy a csoportok cseréje során egymás kultúrájának megismerésére is sor kerülhet, amely a gyerekek világszemléletének alakulásában is előrehaladást jelentene.

Vendégeink a legnagyobb mértékben való egyetértésüknek adtak hangot.

Erdősi László polgármester vacsorán látta vendégül a delegációt, melyre meghívást kaptak Herceghalom civil szervezeteinek vezetői is.

Előzetes információk szerint vasárnap reggel indultak volna vissza, de Mehrstettenben már folyt a falunap rendezvénye, melyre hivatalos volt Rudolf Ott polgármester. Klaus Stephani pedig vasárnap, mint a helyi zenekar karmestere nélkülözhetetlen volt.

Az előzetes program szerint, délután 3 órára terveztük azt a tájékoztató előadást, melyre a civil szervezetek vezetőit és rajtuk keresztül az érdeklődő lakosságot hívta meg az önkormányzat. Sajnos ezen már vendégeink nem tudtak részt venni, de a könyvtárban megtartott fórumon számos Herceghalomi lakos vett részt. Diaképes vetítésen, ill. előadásban ismertette a Mehrstettenben vendégeskedő művészeti delegáció az októberi kiállításon való sikeres közreműködésüket. A résztvevő művészek elmesélték egy-egy élményüket. Hász András bemutatta azt a képsorozatot, melynek elkészítésére a látogatás alkalmával kérte fel Klaus Stephani. „ Mehrstetten a Te szemeddel”- szólt a kihívás. Hász András és Klaus Stephani egy hideg vasárnap reggel sétáltak végig, Mehrstetten községen, András szerint mínusz 40 fok hidegben. Az elkészült képeket most láthattuk először.  Közkívánatra viszont háromszor néztük meg. Aki még nem volt Mehrstettenben, az ezek után biztosan szeretné élőben is látni testvérközségünket.

